**Kuoppamies** tai **Kuopan mies** (port. *Índio do Buraco*, "Kuopan intiaani"; 1960-luku – heinäkuu 2022), tai **Tanarun intiaani** (port. *Índio Tanaru*), oli brasilialainen intiaanimies, joka asui viimeiset 26 elinvuottaan eristyksissä Amazonin sademetsässä Brasilian Rondônian osavaltiossa. Hän oli Brasilian hallituksen vuonna 2007 perustaman Tanarun alkuperäiskansojen alueen ainoa asukas.

Ei tiedetä, mitä kieltä Kuoppamies puhui, millä nimellä hänen kansansa kutsui itseään tai edes sitä, mikä hänen nimensä oli. Hän oli kansansa viimeinen eloonjäänyt brasilialaisten uudisasukkaiden heihin 1970–1990-luvuilla kohdistaman kansanmurhan jälkeen ja asui yksin 1990-luvun puolivälistä vuonna 2022 tapahtuneeseen kuolemaansa saakka. Vuodesta 1996 lähtien brasilialainen Fundação Nacional do Índio (Funai) seurasi miestä ja oli silloin tällöin vuorovaikutuksessa hänen kanssaan etäältä, mutta muutoin mies halusi pysyä eristyksissä. Hän hankki elantonsa pääasiassa metsästyksellä ja keräilyllä. Kuoppamies selvisi aseistetun karjatilallisen uudesta hyökkäyksestä vuonna 2009, ja vuonna 2018 hän herätti kansainvälistä huomiota, kun Funai julkaisi hänestä videon lisätäkseen tietoisuutta uhista, joita Brasilian eristyksissä elävät ihmisryhmät kohtaavat. Kuoppamies löydettiin kuolleena majansa edustalta elokuussa 2022.

"Kuoppamiehen" lempinimi juontui hänen tavastaan jättää jokaiseen entiseen asuinpaikkaansa syvä kuoppa, jonka merkitystä ei tiedetä varmuudella.

Kansanmurhasta selviytynyt
--------------------------

Kuoppamies ei ollut vapaaehtoisesti erakko; hän joutui asumaan yksin sen jälkeen, kun hänen kansansa tuhoutui Brasiliassa käynnissä olevassa alkuperäiskansojen kansanmurhassa. Maitaan laajentaneiden karjatilallisten uskotaan tappaneen suurimman osan hänen heimostaan 1970-luvulla. Vuonna 1995 heimon jäljellä olleista seitsemästä jäsenestä kuusi sai surmansa laittomien kaivostyöläisten hyökkäyksessä, jolloin Kuoppamies jäi ainoana jäljelle. Myöhemmin Funain edustaja löysi hänen kotikylänsä rauniot; se oli jyrätty puskutraktorilla maan tasalle vuonna 1996. Kansa oli pysynyt eristyksissä ulkomaailmalta siihen saakka, joten ei tiedetä, miksi heitä kutsuttiin, mitä kieltä he puhuivat tai mikä oli Kuoppamiehen oikea nimi.

Myöhempi elämä
--------------

Kuoppamies nähtiin ensimmäisen kerran vuonna 1996. Hänen havaittiin muuttavan ajoittain asuinpaikkaansa ja rakentavan olkimajoja suojakseen. Hän metsästi riistaa, keräsi hedelmiä ja hunajaa sekä viljeli maissia ja maniokkia. Vuosien varrella hänen rakentamiaan majoja löydettiin yli 50. Miehen kutsumanimi tulee kolme metriä syvistä kuopista, jollaisen hän kaivoi jokaiseen majaan. Uskotaan, että kuoppia olisi käytetty piilopaikkoina tai eläinten pyydystämiseen, mutta toisaalta on esitetty, että niillä olisi ollut jokin uskonnollinen merkitys. Vuonna 1996 Funain edustajat löysivät rauniokylän, jossa oli 14 samanlaista kuoppaa.

Brasilian perustuslain mukaan alkuperäiskansoilla on oikeus maihin, joita he ovat perinteisesti asuttaneet. Vuonna 2007 Funai rajasi virallisesti 8 000 hehtaaria Kuoppamiehen maista suojelluksi alkuperäiskansojen alueeksi, Tanarun alkuperäiskansojen alueeksi. Asemiehet hyökkäsivät Kuoppamiehen kimppuun marraskuussa 2009, mutta hän selvisi hengissä.

Vaikka Kuoppamies vältti suoraa kontaktia muihin ihmisiin, hän tiesi, että häntä tarkkailtiin. Funain edustajat jättivät hänelle ajoittain lahjaksi työkaluja ja siemeniä. Toisinaan Kuoppamies viestitti tarkkailijoilleen, jotta he osaisivat välttää ansakuoppia, joita hän oli kaivanut joko puolustukseksi tai eläinten pyydystämiseksi. Kuoppamiehestä onnistuttiin kuvaamaan vuonna 2018 video, jolla tuolloin 50-vuotias mies näytti olevan hyvässä kunnossa. Vuoden 2018 jälkeen miestä ei nähty enää kertaakaan, mutta Funain edustajat löysivät ajoittain hänen rakentamiaan olkimajoja sekä syviä kuoppia Tanarun alueelta.

Kuolema
-------

23. elokuuta 2022 Funain edustaja Altair José Algayer löysi rutiinitarkastuksellaan Kuoppamiehen kuolleena olkimajansa edustalla sijaitsevasta riippumatosta. Vainaja löydettiin aran höyhenillä peiteltynä "kuin kuolemaa odottaen"; uskotaan, että Kuoppamies oli tiennyt kuolevansa ja asetellut itse höyhenet päälleen. Ruumiissa ei ollut väkivallan merkkejä, ja se kuljetettiin osavaltion pääkaupunkiin Porto Velhoon ruumiinavaukseen kuolinsyyn selvittämiseksi. Kuoppamiehen arvioitiin kuolleen noin 40–50 päivää ennen ruumiin löytymistä ja olleen kuollessaan noin 60-vuotias.

Alkuperäiskansojen asiantuntija Marcelo dos Santos sanoi 27. elokuuta, että mies tulisi haudata viimeiseen asuinpaikkaansa valtion rakentamaan muistomerkkiin, ja alue olisi suojeltava välittömästi, koska se on vaarassa joutua hyökkäysten ja rappeutumisen kohteeksi. Alkuperäiskansojen oikeuksia ajavat ryhmittymät ovat tukeneet tätä vaatimusta.

Katso myös
----------

* Ishi

Lähteet
-------

1. 1 2 3 4  Syrjäisen heimon viimeinen jäsen kuoli Brasiliassa – "Kuoppamies" eli yksin yli neljännesvuosisadan *yle.fi*. Viitattu 4.9.2022.
2. 1 2 3 4 5 6 7 8 9  Eristäytyneen alkuperäiskansan viimeinen jäsen on kuollut *iltalehti.fi*. Viitattu 4.9.2022.
3. ↑  "Maailman yksinäisin mies" kuoli Brasiliassa – kuoppaisa yksityis­elämä herätti huomiota maailmalla *is.fi*. Viitattu 4.9.2022.
4. 1 2 3 4 5  Buschschlüter, Vanessa: Last member of indigenous tribe dies in Brazil after resisting contact for decades *BBC News*.  29.8.2022. British Broadcasting Corporation (BBC).  Arkistoitu 29.8.2022. Viitattu 29.8.2002.
5. 1 2 3 4 5  Símbolo da resistência dos indígenas isolados no país, "índio do buraco" é achado morto *apublica.org*. Viitattu 4.9.2022. (portugaliksi)
6. ↑  Nota de pesar – Índio Tanaru  27.8.2022. Fundação Nacional do Índio.  Arkistoitu 29.8.2022. Viitattu 29.8.2022. (portugaliksi)
7. 1 2  Amazon activists mourn death of ‘man of the hole’, last of his tribe *theguardian.com*. Viitattu 4.9.2022. (englanniksi)
8. ↑  Last member of indigenous tribe dies in Brazil after resisting contact for decades *edition.cnn.com*.  29.8.2022. Viitattu 4.9.2022. (englanniksi)
9. 1 2 3  The Most Isolated Man on the Planet (arkistoitu versio Wayback Machinessa) *Slate*.  20.8.2010.  Arkistoitu 21.7.2018. Viitattu 4.9.2022. (englanniksi)
10. ↑  Watson: The Last of His Tribe Survival International.  Arkistoitu 21.7.2018. Viitattu 30.8.2022.
11. 1 2  Why Revealing Uncontacted Tribes May Help Save Them (arkistoitu versio Wayback Machinessa) *National Geographic*.  31.8.2018.  Arkistoitu 1.9.2018. Viitattu 4.9.2022. (englanniksi)
12. ↑  ‘Man in the Hole’, lone survivor of Amazon tribe massacre, escapes ranchers’ bullets (arkistoitu versio Wayback Machinessa) *Amazon Rainforest News*.  11.12.2009.  Arkistoitu 18.3.2017. Viitattu 4.9.2022. (englanniksi)
13. ↑  Amazon's 'man of the hole' attacked by unknown gunmen (arkistoitu versio Wayback Machinessa) *ICT*.  10.12.2009.  Arkistoitu 30.6.2016. Viitattu 4.9.2022. (englanniksi)
14. ↑  Amazon's 'man of the hole' attacked by unknown gunmen (arkistoitu versio Wayback Machinessa) *The Guardian*.  9.12.2009.  Arkistoitu 10.5.2017. Viitattu 4.9.2022. (englanniksi)
15. ↑  Footage of sole survivor of Amazon tribe emerges (arkistoitu versio Wayback Machinessa) *The Guardian*.  19.7.2018.  Arkistoitu 12.4.2020. Viitattu 4.9.2022. (englanniksi)